શુક્રવારે સાંજે આનંદનું ટેન્શન વધી ગયું. જેતપુરની એક પાર્ટી પાસે એના છ લાખ રૂપિયા ફસાયેલા હતા. જે વચ્ચે રહેનાર મધ્યસ્થી હતા એમનો ફોન આવ્યો કે તાત્કાલિક જેતપુર આવી જાવ તો પાંચેક લાખમાં સમાધાન થઈ શકે. એ પછી પાર્ટી દુબઈ જતી રહેશે તો મારી કોઈ જવાબદારી નહીં. આનંદે તરત નિર્ણય લીધો. ઘેર ફોન કરી લીધો અને કાર સ્ટાર્ટ કરી. જેતપુર સુધીની મુસાફરીનો થાક એક ઝાટકે ઊતરી ગયો. મધ્યસ્થીની મહેનત ફળી. શનિવારે બેંક ખૂલી કે તરત પાંચ લાખનો ડ્રાફટ મળી ગયો એ લઈને એણે કાર સ્ટાર્ટ કરી. બપોરે એક વાગ્યે રાજકોટ પહોંચ્યા પછી જમવા માટે એણે સારી હોટલની શોધ શરૂ કરી. લીમડા ચોક પાસે કાર પાર્ક કરીને એ કાઠિયાવાડી ઢબના આધુનિક રેસ્ટોરન્ટમાં પ્રવેશ્યો. જમવાનું ખરેખર સારું હતું. જમ્યા પછી એ કાઉન્ટર પાસે ઊભો રહ્યો.